Каза Арт - Код лятно жълто в Софийски мезонет
Код лятно жълто в Софийски мезонет
Каза Арт мебели в слънчев мезонет в София
Наши домакини са две дами от София – майка и дъщеря. Домът им е просторен, светъл, разчупен и изпълнен с изкуство. Вписваме нашите мебели много естествено с акценти в наситено топло жълто. С него затопляме неутралните сиви и бели нюанси в интериора. Следваме пътя на слънчевите лъчи и представяме обзавеждането отгоре надолу. В галерийното пространство на мезонета обособяваме спалня и дневен кът. Съществуващото тапицирано легло разполагаме дискретно с гръб към изработения от нас масивен дървен парапет на галерията. Нощните шкафчета са под формата на рафтчета, захванати за парапета, а около леглото по стените проектираме нисък шкаф с чекмеджета и тв-шкаф. Тапицираните с еко кожа таблета греят на фона на спокойните бяло-сиви тонове.
Трикрилият гардероб служи и за преградна стена между спалнята и дневния кът. Него обединяваме с етажерка Геометрия. Тя гледа към пространството на дневната и е място за част от богатата семейна колекция от книги. Диван Бостън е в сиво-бежови цветове, огрян от две жълти възглавнички - меко и удобно гнездо за четене. Формираме и работен кът. Маса Шахматна новела от метал и дъб изпълнява ролята на бюро и привлича вниманието с интегрираната шахматна дъска. Картините, като безценни украшения, всяка със своя характер и колорит, сякаш общуват с мебелите от метал и масивна дъбова дървесина. Висок и нисък шкаф за обувки от масивен дъб и тапицирани таблета ни подсказват, че има достъп до мезонета и от второто му ниво. На първото ниво на мезонета се намира кабинета на собственичката. Тук е място за среща на поколенията баба и внучка. Затова е пъстро, закачливо и уютно! Диван Кубикус хармонично си взаимодейства с ъгловия работен кът под прозореца. Усещането е за въздушна лекота, макар и от масив. Срещу пъстрия пачуърк диван се шири секция Орфей, съчетала в себе си различни обеми за съхранение, както и място за телевизор.
С чувство на носталгия към масивната орехова дървесина, с която рядко имаме удоволствието да работим, ви представяме скрин и шкаф от тема Новум, колекция Нова на Каза Арт Интериор – истински шедьоври на мебелното изкуство!
Богатата палитра от дървесни орехови нюанси и красотата на фладера, както и майсторското изпълнение печелят заслужено възхищение!
Автор: Арх. Бранимира Славова-Колева, Каза Арт Интериор